鄱陽湖四十韵
作者：劉弇
朝代：宋

paragraphs: 巨浸連吳越，高躔直斗牛。
玄冥開別府，江伯匯支流。
象緯元精逼，神姦秘怪裒。
番君疏带礪，彭蠡壯襟喉。
赴隙如無地，憑壖忽有州。
津涯逾寫潤，窟宅定刳幽。
島認瀛鼇戴，濤疑陣馬異。
珠跳憐雨駛，鏡滑識風收。
樹带喬枝隠，山餘短碧浮。
窺覘波罔象，睥睨忲陽侯。
漾月都迷皓，蒸雲間作油。
涵濡均藻荇，冗長到蝦鰍。
蜃幻晴噓閣，龍腥夜拔湫。
萬尋懸圃玉，一带洞庭秋。
盈縮知誰紀，吞并似力揫。
鯉矜封赤鯶，龜笑斥朱眸。
嵌竇扶桑齧，珍文匠石鎪。
鷗羣馴野客，蚖肆傲潜虯。
罟數筐零霰，檣輕弩激遶。
孰分浮瓠澨，或訝繞蛇丘。
弦索延商婦，舽艭送莫愁。
陶朱誠得策，神禹想遺憂。
端稱潺湲弄，非無隠伏搜。
豆分高下渚，葦視去來舟。
血脈乾坤活，瘡痍稼穡瘳。
披猖包息壤，瑣碎落浮漚。
蓮女嬋娟棹，漁郎芼燥甌。
有人搴繡被，無客傲鸘裘。
貨貝窮乾沒，醪羞肅丐求。
束枯論沃釜，戒覆比傾輈。
衆水杯盂外，他年吐納尤。
鵲填功未議，鯨吸志應酬。
何事輕思濟，吾防果未周。
阽危心骨醉，飄泊面顔羞。
敢計乘桴去，何知戴笠遊。
片帆真擾擾，隻影轉悠悠。
卑溼{口羞}梁傅，星霜挂魏牟。
勞歌慚孺子，破簏付平頭。
烏豉緣蓴置，黄粻爲鱠謀。
清螺取歸日，穩棹聽夷猶。